พ.ค.ยอดใช้จ่ายรูดปรื๊ดต่ำลง
ธปท.เผยคนไทยยังใช้บัตรเครดิต-เดบิตเดือน พ.ค.ต่ำ ลงเหลือเดือนละ5.28พันบาท/บัตร สวนทางจำนวนบัตรที่เพิ่มสูง เชื่อแนวโน้มอนาคตดีขึ้น
22 ก.ค. 2558

ธปท.เผยคนไทยยังใช้บัตรเครดิต-เดบิตเดือน พ.ค.ต่ำ ลงเหลือเดือนละ5.28พันบาท/บัตร สวนทางจำนวนบัตรที่เพิ่มสูง เชื่อแนวโน้มอนาคตดีขึ้น
ธนาคารแห่งประเทศไทย (ธปท.) รายงานจำนวนบัตรพลาสติกทั้งระบบ ล่าสุด ณ สิ้นเดือน พ.ค. 2558 พบว่ามีจำนวนมากถึง 80.4 ล้านใบ แบ่งเป็นบัตรเครดิต 20.8 ล้านใบ บัตรเอทีเอ็ม 14 ล้านใบ และบัตรเดบิต 45.5 ล้านใบ
อย่างไรก็ตาม ด้านมูลค่าเฉลี่ยการใช้จ่ายเพื่อการชำระเงินผ่านบัตรพลาสติก กลับพบว่าค่อนข้างต่ำเมื่อเทียบกับจำนวนบัตรที่มี แม้ในช่วงที่ผ่านมา ธปท.และธนาคารพาณิชย์จะมีการพัฒนาระบบ ความปลอดภัยและส่งเสริมให้ มีการใช้บัตรพลาสติกทดแทนการจ่ายด้วยเงินสดมาอย่างต่อเนื่องก็ตาม
ทั้งนี้ พบว่ามีการใช้บัตรพลาสติกเพื่อชำระค่าสินค้าและบริการ ณ จุดขายเฉลี่ยโดยรวม ณ สิ้นเดือน พ.ค.ที่ผ่านมาเพียง 5,280 บาท/บัตร/เดือน ลดลง 201 บาท/บัตร/เดือน หรือลดลง 3.7% เมื่อเทียบกับช่วงเดียวกันปีก่อน แบ่งเป็น การใช้ชำระผ่านบัตรเครดิตเฉลี่ยอยู่ที่ 5,053 บาท/บัตร/เดือน ลดลง 231 บาท/บัตร/เดือน หรือ 4.4% เมื่อเทียบกับช่วงเดียวกันปีก่อน และการชำระผ่านบัตรเดบิตเฉลี่ยอยู่ที่ 227 บาท/บัตร/เดือนเท่านั้น แต่ยอดเฉลี่ยดังกล่าว เพิ่มขึ้น 30 บาท/บัตร/เดือน หรือ 15.2% เมื่อเทียบกับช่วงเดียวกันปีก่อน
ขณะที่การถอนเงินสด ผ่านเครื่องเอทีเอ็มเฉลี่ยสูงถึง 19,462 บาท/บัตร/เดือน ถือว่ามีแนวโน้มที่ดีขึ้นเล็กน้อย เพราะมีการกดเงินจากบัตรผ่านเครื่องเอทีเอ็มลดลง 156 บาท/บัตร/เดือน หรือลดลง 0.8% เมื่อเทียบกับระยะเดียวกันปีก่อน แบ่งเป็นบัตรเอทีเอ็มถอนเงินผ่านเอทีเอ็มเฉลี่ย 7,966 บาท/บัตร/เดือน ลดลง 311 บาท/บัตร/เดือน หรือลดลง 3.8% เมื่อเทียบกับช่วงเดียวกันปีก่อน และบัตรเดบิตถอนเงินผ่านเอทีเอ็ม เฉลี่ย 11,496 บาท/บัตร/เดือน เพิ่มขึ้น 155 บาท/บัตร/เดือน หรือ 1.4% เมื่อเทียบกับช่วงเดียวกัน ปีก่อน
ด้านฝ่ายระบบชำระเงิน ธปท.ชี้แจงว่า ปัจจุบันผู้บริโภคจะเน้นการกดเงินสดผ่านบัตรมากกว่าเพื่อใช้ชำระเงิน แต่ผลจากการส่งเสริมการตลาดและการพัฒนาระบบความปลอดภัยที่ดีขึ้น จะทำให้ประชาชนมั่นใจใช้จ่ายผ่านบัตรพลาสติกมากขึ้น เพราะอำนวยความสะดวกได้มากกว่า ขณะที่ฝ่ายผู้ประกอบการก็ได้ประโยชน์จากการลดต้นทุนจัดการเงินสดด้วย ซึ่ง ธปท.จะ ผลักดันช่องทางการชำระเงินผ่านบัตรพลาสติกและระบบอิเล็กทรอนิกส์ต่อไปตามแผนพัฒนาระบบการชำระเงินที่จะสอดคล้องกับระบบดิจิทัลแบงก์กิ้ง
ก่อนหน้านี้ วีซ่าประจำประเทศไทย เผยผลสำรวจปี 2558 พบว่า แม้ว่านักท่องเที่ยวไทยส่วนใหญ่ยังใช้เงินสดซื้อสินค้า แต่กลับนิยมพกบัตรเครดิตไปต่างประเทศและใช้จ่ายผ่านบัตรเครดิตที่ประเทศปลายทางเพิ่มขึ้น
ภาพประกอบข่าว